Οθόνη 3: Προβλήματα από τη συγκέντρωση πληθυσμού στις πόλεις |
| Διδακτικοί στόχοι: Οι μαθητές: να εξοικειωθούν με τη μελέτη πηγών (άρθρα, λογοτεχνικά κείμενα) να συζητήσουν και να καταγράψουν προβλήματα που δημιουργούνται από τη συγκέντρωση πληθυσμού στις πόλεις να δημιουργήσουν εννοιολογικό χάρτη με τα προβλήματα να εξοικειωθούν με το ηλεκτρονικό ταχυδρομείο στέλνοντας ένα email Στη δραστηριότητα 5 οι μαθητές μελετούν το άρθρο της εφημερίδας «Τα Νέα» που δημοσιεύθηκε την Πέμπτη στις 11 Αυγούστου του 2005 συζητούν για τα προβλήματα που δημιουργούνται στις πόλεις εξαιτίας της αύξησης του πληθυσμού τους. Από τη μελέτη αυτού του άρθρου, αναμένεται να καταλήξουν στην άποψη ότι αυτή η ανεξέλεγκτη αστικοποίηση δημιουργεί τεράστια προβλήματα ποιότητας ζωής στις μεγαλουπόλεις των αναπτυσσομένων αλλά και πολλών ανεπτυγμένων χωρών. Οι συνθήκες ζωής και εργασίας χειροτερεύουν: (π.χ. η ατμοσφαιρική ρύπανση, συρρίκνωση του αστικού πρασίνου, αύξηση εγκληματικότητας και περιβαλλοντική υποβάθμιση). Στη δραστηριότητα 6 οι μαθητές συζητούν την άποψη του Αντώνη Σαμαράκη για τη συγκέντρωση των ανθρώπων στις πόλεις «Ποτέ άλλοτε οι στέγες των σπιτιών δεν ήταν τόσο κοντά και οι καρδιές των ανθρώπων τόσο μακριά». Η συζήτηση που θα λάβει χώρα στην ολομέλεια της τάξης μπορεί να προσανατολιστεί στα βιώματα των μαθητών στις μεγαλουπόλεις (π.χ. οι μαθητές των μεγαλουπόλεων δεν έχουν πολλές ευκαιρίες να παίξουν με φίλους τους εκτός σχολικής αυλής όπως συνέβαινε στο παρελθόν). Στη δραστηριότητα 7 οι μαθητές συζητούν και καταγράφουν ποια προβλήματα δημιουργούνται στα χωριά που εγκαταλείπονται από τον πληθυσμό που πηγαίνει στις πόλεις. Οι μαθητές αναμένεται να καταλήξουν στη διαπίστωση ότι τα χωριά ερημώνουν, γεγονός που έχει αρνητικές συνέπειες για την ύπαιθρο. Στη συνέχεια κατασκευάζουν έναν εννοιολογικό χάρτη με τα προβλήματα που δημιουργούνται στα χωριά που εγκαταλείπονται από τον πληθυσμό που πηγαίνει στις πόλεις χρησιμοποιώντας το δημιουργό μοντέλων συμπληρώνοντας τον ήδη υπάρχοντα εννοιολογικό χάρτη με τις αιτίες που δημιουργούν το φαινόμενο της αστικοποίησης στην Ελλάδα. Στη δραστηριότητα 8 οι μαθητές εξοικειώνονται με το ηλεκτρονικό ταχυδρομείο στέλνοντας ένα email με τις αιτίες και τα προβλήματα που δημιουργούνται εξαιτίας της συγκέντρωσης πληθυσμού στις πόλεις το οποίο απευθύνεται σε ανθρώπους που έχουν τη δυνατότητα να παρέμβουν για τη λύση του προβλήματος. |