http://1tee-kater.pie.sch.gr/Bouli.htm

Ομιλία του Μαθητή ΤΣΙΛΙΜΙΓΚΑ ΙΩΑΝΝΗ
του 1ου ΤΕΕ ΚΑΤΕΡΙΝΗΣ
στη ΒΟΥΛΗ ΤΩΝ ΕΦΗΒΩΝ

ΑΣΤΥΦΙΛΙΑ ΚΑΙ ΟΙ ΣΥΝΕΠΕΙΕΣ ΤΗΣ

Αξιότιμε κύριε Πρόεδρε της Δημοκρατίας, κύριε Πρωθυπουργέ, κύριε Πρόεδρε της Βουλής, κύριες και κύριοι Υπουργοί, Αρχηγοί των Κομμάτων, Αγαπητοί συνάδελφοι Έφηβοι Βουλευτές, κυρίες και κύριοι. Πρώτα θα ήθελα να ευχαριστήσω τη Βουλή των Ελλήνων για την ευκαιρία που δίνει στα πλαίσια του προγράμματος Βουλή των εφήβων σε μαθητές απ’ όλο τον ελληνισμό να ανταλλάξουν απόψεις και προτάσεις για θέματα που απασχολούν τους σημερινούς εφήβους.

Το θέμα με το οποίο για λίγα λεπτά θα σας απασχολήσω, είναι η Αστυφιλία και οι συνέπειες που προκαλεί.

Τι είναι αυτό που ονομάζουμε αστυφιλία; Ποια προβλήματα δημιουργεί; Ποιες είναι οι αιτίες που οδηγούν τους ανθρώπους από την ύπαιθρο στα αστικά κέντρα; Υπάρχει στον τόπο μας τέτοιο πρόβλημα και ποιες είναι οι συνέπειες του; Υπάρχει τρόπος να σταματήσει αυτή η μετακίνηση; Γίνονται προσπάθειες από τους αρμόδιους φορείς; Τι θα γίνει, εάν αποτύχουν;

Τα τελευταία χρόνια παρατηρείται στον τόπο μας μια μεγάλη μετακίνηση του αγροτικού πληθυσμού προς στα μεγάλα αστικά κέντρα. Αυτό το φαινόμενο το ονομάζουμε «αστυφιλία». Ποιοι είναι όμως οι παράγοντες που διώχνουν τους ανθρώπους από τα χωριά τους και ερημώνουν την ύπαιθρο; Υπάρχει τρόπος να λυθεί αυτό το πρόβλημα;

Οι περισσότεροι που εγκαταλείπουν την ύπαιθρο προέρχονται από ορεινά και άγονα χώρια, οι άνθρωποι αυτοί αφήνουν τη Γη τους, επειδή δεν μπορεί να τους θρέψει και επειδή πιστεύουν ότι θα βρουν στην πόλη μια καλύτερη τύχη. Πολλοί από αυτούς πετυχαίνουν κάτι καλύτερο. Υπάρχουν, όμως και αυτοί που φυτοζωούν και υποφέρουν, αλλά ντρέπονται να γυρίσουν πίσω.

Μια άλλη κατηγορία είναι αυτή που πηγαίνουν στις πόλεις για σπουδές και εγκαθίστανται μόνιμα εκεί. Επειδή μόνο εκεί μπορούν να εξασκήσουν το επάγγελμα τους και επειδή συνήθισαν σε έναν νέο τρόπο ζωής.

Είναι άλλοι, που πιστεύουν ότι θα αποκτήσουν μεγαλύτερη αξία, εάν κατοικούν σε μια πόλη. Και δεν είναι λίγοι, αυτοί όταν επισκέπτονται τα χωρία τους, κοιτάζουν με περιφρόνηση τους απλούς χωρικούς και νομίζουν ότι τους κάνουν μεγάλη τιμή, που τους καταδέχονται και μιλούν μαζί τους. Ξεχνάνε μάλιστα και την προηγούμενη ζωή τους και θέλουν διαρκώς να δείχνουν ότι τα ξέρουν όλα.

Η Αστυφιλία έχει καταντήσει μεγάλο πρόβλημα για την χώρα μας εάν υπολογίσουμε ότι το 1/3 των κατοίκων της χώρας μας μένει στο Λεκανοπέδιο της Αττικής, και εάν υπολογίσουμε και τις άλλες πόλεις, τα αποτελέσματα δεν είναι καθόλου ενθαρρυντικά.

Οι συνέπειες που προκαλεί η Αστυφιλία είναι ότι η ύπαιθρος ερημώνει και η ζωή στις πόλεις γίνεται πολύ δύσκολη, ακόμη αυξάνεται η εγκληματικότητα, γιατί πολλοί μη βρίσκοντας δουλειά αρχίζουν να κλέβουν και να εξαπατούν τους άλλους. Γι’ αυτό πρέπει η κυβέρνηση με κάθε τρόπο να ενισχύσει τον αγροτικό πληθυσμό, πρέπει να γίνουν σχολεία και παρέχεται ιατρική περίθαλψη στα χωριά μας, πρέπει να κατασκευαστούν νέοι δρόμοι και να γίνουν εγγειοβελτιωτικά έργα για να είναι η κυκλοφορία πιο εύκολη, τέλος πρέπει να ψυχαγωγούνται καλύτερα οι νέοι στα χωριά γιατί το καφενείο δεν είναι αρκετό.

Τα τελευταία χρόνια γίνονται προσπάθειες από τους αρμόδιους φορείς προς την κατεύθυνση αυτή και ας ελπίζουμε ότι θα επιτύχουν και το μέλλον θα είναι καλύτερο. Διαφορετικά σε λίγα χρόνια η μισή Ελλάδα θα βρίσκεται στην Αθήνα και η άλλη μισή στις άλλες πόλεις.

Ευχαριστώ.

ΤΣΙΛΙΜΙΓΚΑΣ ΙΩΑΝΝΗΣ.