Οθόνη 1: Μια συζήτηση για τους ζωντανούς οργανισμούς |
| Υποενότητα 1: Η ζωή στον πλανήτη μας Στις οθόνες αυτής της υποενότητας η οποία έχει εισαγωγικό χαρακτήρα, οι μαθητές έχουν μια πρώτη γνωριμία με τον πλανήτη μας και τη ζωή πάνω σε αυτόν. Οι μαθητές πραγματοποιούν δραστηριότητες και συζητούν στις ομάδες τους για τους ζωντανούς οργανισμούς, τις συνθήκες που καθιστούν τη Γη το μοναδικό μέχρι στιγμής κατοικήσιμο πλανήτη και τις σχέσεις που δημιουργούνται μεταξύ των ζωντανών οργανισμών με βάση την τροφή (τροφική αλυσίδα). Στην ενότητα αυτή γίνεται και μια πρώτη γνωριμία με λογισμικά όπως το microworlds pro για τη δημιουργία μικρόκοσμων τροφικής αλυσίδας ή το δημιουργό μοντέλων για την κατασκευή τροφικής αλυσίδας. Οθόνη 1: Μια συζήτηση για τους ζωντανούς οργανισμούς Διδακτικοί στόχοι: Οι μαθητές: να διαπραγματευτούν την έννοια «ζωντανοί οργανισμοί» να ενημερωθούν σχετικά με απόψεις επιστημόνων για την έννοια «ζωντανοί οργανισμοί» να αξιοποιήσουν ηλεκτρονικό λεξικό Τα διάφορα σώματα που υπάρχουν γύρω μας και αποτελούν τη φύση διακρίνονται σε έμβια που ονομάζονται ζωντανοί οργανισμοί και άβια σώματα. (Πηγή: Φυσικές Επιστήμες Ε΄ Δημοτικού Βιβλίο για το Δάσκαλο). Η ανάπτυξη, η αναπαραγωγή, η προσαρμογή στο περιβάλλον και η επικοινωνία μ' αυτό, αποτελούν τα κύρια χαρακτηριστικά των ζωντανών οργανισμών που τους κάνουν να διαφέρουν από τα άβια σώματα. Στη δραστηριότητα 1 οι μαθητές καλούνται να διαπραγματευτούν την έννοια «ζωντανοί οργανισμοί». Αυτό γίνεται ξεκινώντας με την έκφραση των απόψεών τους και την ενημέρωση τους για τις απόψεις των επιστημόνων. Στην προσπάθεια τους για αυτή τη διαπραγμάτευση οι μαθητές χρησιμοποιούν ηλεκτρονικό λεξικό, ενώ τελειώνοντας τη διερεύνησή τους δημιουργούν έναν εννοιολογικό χάρτη αξιοποιώντας το πρόγραμμα δημιουργό μοντέλο. Ο εκπαιδευτικός διευκολύνει τη διαπραγμάτευση μεταξύ των μαθητών παρέχοντάς τους διευκολυντικές οδηγίες για την αξιοποίηση είτε του λεξικού είτε του λογισμικού «δημιουργός μοντέλων» |